09/03/2022 | Administración LocalMunicipal
Ames
Aprobación inicial da modificación da Ordenanza fiscal 2.5, reguladora do imposto sobre o incremento de valor dos terreos de natureza urbana (IIVTNU) do Concello de Ames

ANUNCIO Aprobación inicial da modificación da Ordenanza fiscal 2.5, reguladora do imposto sobre o incremento de valor dos terreos de natureza urbana (IIVTNU) do Concello de Ames En sesión plenaria de 24 de febreiro de 2022, prestouse aprobación inicial á modificación da ordenanza fiscal 2.5 reguladora do imposto sobre o incremento de valor dos terreos de natureza urbana (IIVTNU) do Concello de Ames. Mediante o presente anuncio, o dito acordo sométese a exposición pública mediante a súa publicación no taboleiro de anuncios da sede electrónica do Concello de Ames, no Boletín Oficial da Provincia (BOP) e nun diario dos de maior difusión da provincia, para que as persoas interesadas poidan examinar o expediente e presentar as reclamacións que estimen oportunas. O prazo de exposición pública será de 30 días hábiles de acordo co disposto no apartado b) do artigo 49 da Lei 7/85, do 2 de abril, das Bases do Réxime Local, a contar desde o día seguinte o da publicación deste anuncio no BOP da Coruña. De non formularse reclamacións entenderase definitivamente aprobado o acordo ata entón inicial, sen necesidade de novo acordo plenario. Para xeral coñecemento publícase o texto aprobado provisionalmente: ORDENANZA FISCAL 2.5, REGULADORA DO IMPOSTO SOBRE O INCREMENTO DO VALOR DOS TERREOS DE NATUREZA URBANA De conformidade coas facultades normativas outorgadas polos arts.133.2 e 142 da Constitución española e polo art.106 da Lei 7/1985, reguladora das bases de réxime local, e de conformidade ao establecido nos artigos 15 e seguintes, así como no art.59.2 e nos artigos 104 e seguintes do Real decreto lexislativo 2/2004, do 5 de marzo, polo que se aproba o texto refundido da Lei reguladora das facendas locais, acórdase a imposición e ordenación do Imposto sobre o Incremento do Valor dos Terreos de Naturaleza Urbana, que se rexerá pola presente Ordenanza Fiscal. CAPÍTULO I Normativa aplicable Artigo 1.º. O imposto sobre o incremento do valor dos terreos de natureza urbana rexerase: – Polas normas reguladoras do mesmo, contidas no Real decreto lexislativo 2/2004, do 5 de marzo, polo que se aproba o texto refundido da Lei reguladora das facendas locais, e polas demais disposicións legais e regulamentarias que completen e desenvolvan. – Pola presente Ordenanza fiscal. CAPÍTULO II Natureza e feito impoñible Artigo 2.º 1. Constitúe o feito impoñible do imposto o incremento de valor que experimenten os terreos de natureza urbana e que se poña de manifesto a consecuencia da transmisión da súa propiedade por calquera título ou da constitución ou transmisión de calquera dereito real de goce, limitativo de dominio, sobre os referidos bens.2. O título a que se refire o apartado anterior será todo feito, acto o contrato, calquera que sexa a súa forma, que orixine un cambio do suxeito titular das facultades dominicais de disposición ou aproveitamento sobre un terreo, teña lugar por ministerio da Lei, por actos mortis causa ou inter-vivos, a título oneroso ou gratuíto. Artigo 3.º 1. Estará suxeito a este imposto o incremento de valor que experimenten os terreos que deban ter a consideración de urbanos, a efectos do Imposto sobre Bens Inmobles, con independencia de que estean contemplados como tales no Catastro ou no padrón do IBI. En consecuencia, estará suxeito o incremento de valor que experimenten os terreos definidos como urbanos nas normas reguladoras do Catastro Inmobiliario.2. Estará así mesmo suxeito a este imposto o incremento de valor que experimenten os terreos integrados nos bens inmobles como de características especiais a efectos do Imposto sobre Bens Inmobles. En consecuencia, estará suxeito o incremento de valor que experimenten os terreos cualificados como de características especiais segundo o disposto no artigo 8 do Real Decreto Lexislativo 1/2004, do 5 de marzo, polo que se aproba o texto refundido da Lei do catastro inmobiliario.3. Non estarán suxeitos a este imposto: a) O incremento de valor que experimenten os terreos que teñan a consideración de rústicos para os efectos do Imposto sobre Bens Inmobles. b) As achegas de bens e dereitos realizadas polos cónxuxes á sociedade conxugal, as adxudicacións que ao seu favor e en pagamento delas se verifiquen e as transmisións que se fagan ós cónxuxes en pagamento dos seus haberes comúns. c) As transmisións de bens inmobles entre cónxuxes ou a favor dos fillos, como consecuencia do cumprimento de sentencias nos casos de nulidade, separación ou divorcio matrimonial, sexa cal sexa o réxime económico matrimonial. d) As achegas ou transmisións de bens inmobles efectuadas á Sociedade de Xestión de Activos Procedentes da Reestruturación Bancaria, S. A., así como as achegas ou transmisións realizadas pola mesma; nos termos establecidos no artigo 104.4 do Real decreto lexislativo 2/2004, do 5 de marzo, polo que se aproba o texto refundido da Lei reguladora de facendas locais. e) Non se producirá a suxeición ao imposto nas transmisións de terreos respecto dos cales o suxeito pasivo do imposto acredite a inexistencia de incremento de valor por diferenza entre os valores dos devanditos terreos nas datas de transmisión e adquisición. Para constatar a inexistencia de incremento de valor, como valor de transmisión ou de adquisición do terreo tomarase en cada caso o maior dos seguintes valores, sen que para estes efectos poidan computarse os gastos ou tributos que graven ditas operacións: o que conste no título que documente a operación ou o comprobado, no seu caso, pola Administración tributaria. Se a adquisición ou a transmisión fose a título lucrativo aplicaranse as regras do parágrafo anterior tomando, no seu caso, polo primeiro dos dous valores a comparar sinalados anteriormente, o declarado no Imposto sobre Sucesións e Doazóns. Cando se trate da transmisión dun inmoble no que haxa solo e construción, tomarase como valor do solo para estes efectos o que resulte de aplicar a proporción que represente na data de devindicación do imposto o valor catastral do terreo respecto do valor catastral total e esta proporción aplicarase tanto ao valor de transmisión como, no seu caso, ao de adquisición. CAPÍTULO III Exencións Artigo 4.º Están exentos deste imposto os incrementos de valor que se manifesten a consecuencia dos seguintes actos: a) A constitución e transmisión de dereitos de servidume. b) As transmisións de bens que se atopen dentro do perímetro delimitado coma conxunto histórico-artístico, ou teñan sido declarados individualmente de interese cultural, segundo o disposto na Lei 16/1985, do 25 de xuño, do patrimonio histórico español, cando os seus propietarios ou titulares de dereitos reais acrediten que teñen realizado ao seu cargo obras de conservación, mellora e rehabilitación nos ditos inmobles. Para gozar desta exención deberá acreditarse a declaración individual de interese cultural mediante a invocación da norma de rango suficiente onde se conteña, ou a súa situación indubitada dentro do perímetro delimitado como Conxunto Histórico-Artístico mediante Real Decreto ou norma de rango superior. Así mesmo, acreditarase a execución de proxectos de conservación, mellora e rehabilitación debidamente autorizados, para o cal presentaranse os proxectos, as licencias e permisos preceptivos e o certificado de fin de obra correspondente. Os servizos técnicos municipais incorporarán un informe respecto da necesidade ou utilidade das obras para a conservación do Patrimonio. O suxeito pasivo deberá estar ao corrente das súas obrigas tributarias co concello respecto dos tributos que gravan o inmoble en cuestión e presentará declaración respecto de ter realizado o seu cargo ás obras. c) As transmisións realizadas por persoas físicas con ocasión da dación en pago da vivenda habitual do debedor hipotecario ou garante do mesmo, para a cancelación de débedas garantidas con hipoteca que recaia sobre a mesma, contraídas con entidades de crédito ou calquera outra entidade que, de maneira profesional, realice a actividade de concesión de préstamos ou créditos hipotecarios. Así mesmo, estarán exentas as transmisións da vivenda en que concorran os requisitos anteriores, realizadas en execucións hipotecarias xudiciais ou notariais. Para ter dereito á exención requírese que o debedor ou garante transmitente ou calquera outro membro da súa unidade familiar non dispoña, no momento de poder evitar o alleamento da vivenda, doutros bens ou dereitos en contía suficiente para satisfacer a totalidade da débeda hipotecaria. Presumirase o cumprimento deste requisito. Con todo, se con posterioridade comprobásese o contrario, procederase a virar a liquidación tributaria correspondente. Artigo 5.º Así mesmo, están exentos deste imposto os incrementos de valor correspondentes cando a obriga de satisfacer aquel que recaia sobre as persoas ou entidades seguintes: a) O Estado, a Comunidade Autónoma de Galicia, e as entidades locais ás que pertenza o concello, así como os organismos autónomos do Estado e as entidades de dereito público de análogo carácter da Comunidade Autónoma de Galicia e das devanditas entidades locais. b) O Concello de Ames e as entidades locais integradas neste ou nas que se integre o concello, así como as súas respectivas entidades de dereito público de análogo carácter ós Organismos autónomos do Estado. c) As institucións que teñan a cualificación de benéficas ou benéfico-docentes. d) As entidades xestoras da Seguridade Social e as Mutualidades de previsión Social reguladas na Lei 30/1995, do 8 de novembro, de Ordenación e Supervisión dos Seguros Privados. e) Os titulares de concesións administrativas revertibles respecto dos terreos afectos a estas. f) A Cruz Vermella Española. g) As persoas ou entidades ás que ao seu favor se lle recoñecera a exención en tratados ou convenios internacionais h) Non se liquidarán cotas inferiores a 6 € que requiran notificación expresa, mesmo as que resulten de liquidacións complementarias. Esta limitación non afecta aos xuros producidos en aprazamentos ou fraccionamentos de pagamento, nin ás liquidacións resultantes da concesión de beneficios fiscais mediante resolución que deba ser notificada aos interesados. CAPÍTULO IV Suxeitos pasivos Artigo 6.º 1. Terán a condición de suxeitos pasivos deste imposto a título de contribuíntes: a) Nas transmisións de terreos ou na constitución ou transmisións de dereitos reais de goce limitativos do dominio, a título lucrativo, a persoa física ou xurídica, ou a entidade a que se refire o artigo 35.4 da Lei 58/2003, do 17 de decembro, Xeral Tributaria, que adquira o terreo ou a persoa ou entidade a favor da que se constitúa ou transmita o dereito real de que se trate. b) Nas transmisións de terreos ou na constitución ou transmisións de dereitos reais de goce limitativos do dominio a título oneroso, a persoa física ou xurídica, ou a entidade a que se refire o artigo 35.4 da Lei 58/2003, do 17 de decembro, Xeral Tributaria, que transmita o terreo ou a persoa ou entidade que constitúa ou transmita o dereito real de que se trate.2. Nos supostos a que se refire a letra b) do apartado anterior, terá a consideración de suxeito pasivo substituto do contribuínte, a persoa física ou xurídica, ou a entidade a que se refire o artigo 35.4 da Lei 58/2003, do 17 de decembro, Xeral Tributaria que adquira o terreo ou a persoa ou entidade a favor da que se constitúa ou transmita o dereito real de que se trate, cando o contribuínte sexa unha persoa física non residente en España. CAPÍTULO V Base impoñible Artigo 7.º 1. A base impoñible deste imposto está constituída polo incremento real do valor dos terreos, posto de manifesto no momento do devindicación e experimentado ao longo dun período máximo de 20 anos.2. A determinación da base impoñible do imposto realizarase por un dos seguintes métodos: 2.1.–Método de estimación obxectivo.2.2.–Método en función do incremento real experimentado polo terreo. Artigo 8.º Nas transmisións de terreos de natureza urbana considérase como valor dos mesmos ao tempo de devindicación deste imposto o que teñan fixados en dito momento para os efectos do Imposto sobre Bens Inmobles. Non obstante, cando dito valor sexa consecuencia dunha ponencia de valores que non reflicte modificacións no planeamento aprobadas con posterioridade a aprobación da citada ponencia, poderase liquidar provisionalmente este imposto conforme o mesmo. Nestes casos, na liquidación definitiva aplicarase o valor dos terreos unha vez sexa obtida conforme aos procedementos de valoración colectiva que se instrúan, referido á data do devindicación. Cando esta data non coincida coa de efectividade dos novos valores catastrais, estes corrixiranse aplicando os coeficientes de actualización que correspondan, establecidos ao efecto nas Leis de Orzamentos Xerais do Estado. Cando o terreo, aínda sendo de natureza urbana ou integrado nun ben inmoble de características especiais, no momento do devindicación do imposto non teña determinado o valor catastral en dito momento, o concello poderá practicar a liquidación cando o referido valor catastral sexa determinado, referindo dito valor ao momento do devindicación. Artigo 9.º Na constitución e transmisión de dereitos reais de goce, limitativos do dominio, a porcentaxe correspondente contida no artigo 13 desta ordenanza, aplicarase sobre a parte do valor definido no artigo anterior que represente, respecto do mesmo, o valor dos referidos dereitos calculado mediante a aplicación das normas fixadas a efectos do Imposto sobre Transmisións Patrimoniais e Actos Xurídicos Documentados. Artigo 10.º Na constitución ou transmisión do dereito a elevar unha ou máis plantas sobre un edificio ou terreo, ou do dereito a realizar a construción baixo solo sen implicar a existencia dun dereito real de superficie, a porcentaxe correspondente contida no artigo 13 desta ordenanza, aplicarase sobre a parte do valor catastral que represente, respecto do mesmo, o módulo de proporcionalidade fixado na escritura de transmisión ou, no seu defecto, o que resulte de establecer a proporción entre a superficie ou volume das plantas a construír en voo ou en subsolo e a total superficie ou volume edificados unha vez construídas aquelas. Artigo 11.º Nos supostos de expropiación forzosa os coeficientes anuais regulados no artigo 13 desta ordenanza, aplicarase sobre a parte do xustiprezo que corresponda ao valor do terreo, salvo que o valor definido no artigo 8 desta ordenanza fose inferior, caso no que prevalecerá este último sobre o prezo xusto. Artigo 12.º 1. Cando se modifiquen os valores catastrais como consecuencia dun procedemento de valoración colectiva de carácter xeral, tomarase como valor do terreo, ou da parte de este que corresponda segundo as regras contidas nos artigos 8, 9, 10 e 11 desta Ordenanza, o importe que resulte de aplicar os novos valores catastrais a redución do 40%. A devandita redución aplicarase respecto de cada un dos cinco primeiros anos de efectividade dos novos valores catastrais.2. A redución prevista neste artigo non será de aplicación ós supostos nos que os valores catastrais resultantes do procedemento de valoración colectiva a que o mesmo se refire sexan inferiores ós ata entón vixentes.3. O valor catastral reducido en ningún caso poderá ser inferior ao valor catastral do terreo antes do procedemento de valoración colectiva. Artigo 13.º 1. Para determinar a base impoñible a que se refiren os artigo 7 e seguintes, aplicarase sobre o valor do terreo no momento do devindicación, determinado conforme o disposto nos artigos 8, 9, 10, 11 e 12 desta ordenanza, os seguintes coeficientes: Non obstante, en ningún caso os coeficientes relacionados no cadro anterior, poderán ser superiores aos coeficientes actualizados ao abeiro do establecido no artigo 107.4 do RDL 2/2004, do 5 de marzo. Nese caso aplicarse directamente os coeficientes máximos legais actualizados.2. Para determinar o número de anos ao longo dos cales se puxo de manifesto o incremento de valor, só se considerarán os anos completos que integren devandito período, sen que a tales efectos poidan considerarse as fraccións de ano. No caso de que o período de xeración sexa inferior a un ano, ratearse o coeficiente anual tendo en conta o número de meses completos, é dicir, sen ter en conta as fraccións de mes. Cando, a instancia do suxeito pasivo, conforme ao procedemento establecido no artigo 3.3. e) da presente ordenanza, se constate que o importe do incremento de valor é inferior ao importe da base impoñible determinada conforme o disposto nos apartados anteriores, tomarase como base impoñible o importe do devandito incremento de valor. CAPÍTULO VI Débeda tributaria Sección primeira Cota tributaria Artigo 14.º A cota íntegra deste imposto será o resultado de aplicar á base impoñible o tipo do 25%. A cota líquida do imposto será o resultado de aplicar sobre a cota íntegra, no seu caso, a bonificación a que se refire o artigo seguinte. Sección segunda Bonificacións na cota Artigo 15.º 1. Gozarán de bonificación nas cotas deste imposto que se devenguen nas transmisións de terreos ou na transmisión e constitución de dereitos reais de goce limitativos do dominio, realizada a título lucrativo por causa de morte a favor dos descendentes e adoptados, os cónxuxes e os ascendentes e adoptantes, segundo a escala que se contén no apartado seguinte.2. As bonificacións da cota a que se refire o apartado anterior aplicaranse segundo a seguinte escala: Cota tributaria Bonificación Ata 10.000 € 90 por cento De 10.000,01 € ata 20.000 € 85 por cento mais de 20.000 € 80 por cento 3. A cota tributaria para aplicación da escala de bonificación computarase pola totalidade de inmobles obxecto da transmisión lucrativa a liquidar. CAPÍTULO VI Devindicación Artigo 16.º 1. O imposto devindicarase: a) Cando se transmita a propiedade do terreo, xa sexa a título oneroso ou gratuíto, entre vivos ou por causa de morte, na data da transmisión. b) Cando se constitúa ou transmita calquera dereito real de goce limitativo do dominio, na data en que teña lugar a constitución ou transmisión.2. Para os efectos do disposto no apartado anterior considerarase como data da transmisión: a) Nos actos ou contratos entre vivos a do outorgamento do documento público e, cando se trate de documentos privados, a da súa incorporación ou inscrición nun rexistro público, ou a da súa entrega a un funcionario público por razón do seu oficio. b) Nas transmisións por causa de morte, a do falecemento do causante. Artigo 17.º 1. Cando se declare ou recoñeza xudicial ou administrativamente por resolución firme ter tido lugar a nulidade, rescisión ou resolución do acto ou contrato determinante da transmisión do terro ou da constitución ou transmisión do dereito real de goce sobre o mesmo, o suxeito pasivo terá dereito á devolución do imposto satisfeito, sempre que dito acto ou contrato non lle producira efectos lucrativos e que reclame a devolución no prazo de cinco anos dende que a resolución quedou firme, entendéndose que existe efecto lucrativo cando non se xustifique que os interesados deban efectuar as recíprocas devolucións a que se refire o artigo 1.295 do Código Civil. Aínda que o acto ou contrato non producira efectos lucrativos, se a rescisión ou resolución se declarase por incumprimento das obrigas do suxeito pasivo do imposto, non haberá lugar a devolución ningunha 2. Se o contrato queda sen efecto por mutuo acordo das partes contratantes non procedera a devolución do imposto satisfeito e se considerará como un acto novo suxeito a tributación. Como tal mutuo acordo estimarase a avinza en acto de conciliación e o simple allanamento á demanda.3. Nos actos ou contratos nos que medie algunha condición, a súa cualificación farase con cargo ás prescricións contidas no Código Civil. Se fose suspensiva non se liquidará o imposto ata que esta se cumpra. Se a condición fose resolutoria esixirase o imposto, desde logo, a reserva, cando a condición se cumpra, de facer a oportuna devolución segundo a regra do apartado 1 anterior. Artigo 18.º O período de imposición e o tempo durante o cal o terreo pertence a un mesmo propietario ou o tempo durante o cal unha persoa é titular dun dereito real de goce limitativo do dominio, e computarse a partir da transmisión inmediata anterior do terreo ou dereito real de goce ou dende a data de constitución deste último, calquera que sexa esa data, sempre que tivera lugar dentro dos últimos vinte anos. Se a data fose mais remota, o período de imposición limitarase a vinte anos. CAPÍTULO VII Xestión do imposto Sección primeira Obrigas materiais e formais Artigo 19.º 1. Os suxeitos pasivos están obrigados a presentar declaración-liquidación por este imposto en impreso regulamentario habilitado ó efecto pola Administración. A declaración deberá ir acompañada dunha copia do documento ou escritura onde consten os actos ou contratos que orixinan a imposición. Coa presentación da declaración do imposto, o interesado optará por un dos dous métodos de cálculo da base impoñible recollidos no artigo 7 da presente ordenanza fiscal.2. Os prazos para presentar declaración serán os seguintes: – Cando se trate de actos inter-vivos, trinta días hábiles a partir da data de devindicación. – Cando se trate de actos por causa de morte, seis meses prorrogables ata un ano, previa solicitude do suxeito pasivo.3. Pola administración tributaria practicaranse as liquidacións provisionais deste imposto, á vista da documentación achegada. Todo isto sen prexuízo de posteriores comprobacións administrativas, en termos do disposto nos artigos 115 e seguintes da Lei 58/2003, do 17 de decembro, xeral tributaria.4. Cando o terreo, aínda sendo de natureza urbana ou integrado nun ben inmoble de características especiais, no momento do devindicación do imposto non teña determinado o valor catastral, os suxeitos pasivos ou os seus representantes presentarán os documentos referidos no apartado 1 anterior nos prazos sinalados no apartado 2. O A administración practicará a liquidación cando o valor catastral sexa determinado, referindo dito valor o momento do devindicación. Artigo 20.º As liquidacións do imposto notificaranse integramente ós suxeitos pasivos con indicación do prazo de ingreso e expresión dos recursos procedentes. Artigo 21.º Con independencia do disposto no apartado 1.º do art.19.º, están igualmente obrigados a comunicar ao concello a realización dun feito impoñible nos mesmos prazos que os suxeitos pasivos. a) Nos supostos contemplados na letra a) do art.6.º, sempre que se producira por negocio xurídico “inter-vivos”, o doante ou persoa que constitúa ou transmita o dereito real de que se trate. b) Nos supostos contemplados na letra b) de dito art., o adquirinte ou a persoa a favor de quen se constitúa ou transmita o dereito real de que se trate. Artigo 22.º De conformidade co artigo 154 da Lei hipotecaria e 414 do seu regulamento, ningunha inscrición farase no Rexistro da Propiedade sen que se acredite previamente o pagamento do imposto sobre o incremento do valor dos terreos de natureza urbana causado polo acto ou contrato que se solicita inscribir. Malia o parágrafo anterior, procederase de conformidade co establecido nos artigos 255 e seguintes da Lei hipotecaria. Artigo 23.º Así mesmo, os notarios estarán obrigados a remitir ao concello. Dentro da primeira quincena de cada trimestre, relación ou índice comprensivo de tódolos documentos por eles autorizados no trimestre anterior, nos que se conteñan os feitos, actos ou negocios xurídicos que poñan de manifesto a realización do feito impoñible deste imposto, con excepción dos actos de última vontade. Tamén estarán obrigados a remitir, dentro do mesmo prazo, relación dos documentos privados comprensivos dos mesmos feitos, actos ou negocios xurídicos, que lles foran presentados para coñecemento ou lexitimación de sinaturas. O prevido neste apartado enténdese sen prexuízo do deber xeral de colaboración establecido na Lei Xeral Tributaria. Na relación ou índice que remitan os notarios ao concello, éstos deberán facer constar a referencia catastral dos bens inmobles cando dita referencia se corresponda cos que sexan obxecto de transmisión. Sección segunda Inspección e Recadación Artigo 24.º A inspección e recadación do imposto realizarase de acordo co prevido na Lei 58/2003, do 17 de decembro, Xeral Tributaria, e nas demais leis do Estado reguladoras da materia, así como nas disposicións ditadas para o seu desenvolvemento. Sección terceira Infraccións e sancións Artigo 25.º En todo o relativo á cualificación das infraccións tributarias, así como á determinación das sancións que correspondan, aplicarase o disposto nos artigos 178 e seguintes da Lei 58/2003, Xeral Tributaria, e disposicións complementarias. Disposición derrogatoria Coa entrada en vigor da presente ordenanza fiscal queda derrogada a anterior ordenanza fiscal reguladora do Imposto sobre o incremento do valor dos terreos de natureza urbana deste concello. Disposición final A presente Ordenanza fiscal será de aplicación a partir do día seguinte á data da sua publicación íntegra no Boletín Oficial da Provincia, permanecendo en vigor ata a súa modificación ou derrogación expresa. Ames, 3 de marzo de 2022. O alcalde José Blas García Piñeiro